**ΝΕΑ ΕΛΛΗΝΙΚΑ**

**Γ΄ ΤΑΞΗ ΕΠΑΛ**

**ΘΕΜΑΤΙΚΗ ΕΝΟΤΗΤΑ: ΑΠΟ ΤΟΝ 20ό ΣΤΟΝ 21ο ΑΙΩΝΑ**

**Α. Μη λογοτεχνικό κείμενο**

**Η εποχή που ανατέλλει**

*Το παρακάτω δημοσιογραφικό κείμενο αποτελεί ελαφρώς διασκευασμένο απόσπασμα χρονογραφήματος, που δημοσιεύτηκε από τον Κοσμά Βίδο στον ειδησεογραφικό ιστότοπο in.gr στις 3 Μαΐου 2022.*

Ζει σε ένα σπίτι στο οποίο, όπως διάβασα, έχει ζήσει και η Μέριλιν Μονρόε. Δεν πρόκειται για τυχαίο γεγονός, καθώς η ίδια έχει ψύχωση µε την απόλυτη αμερικανίδα σταρ: Ντύνεται σαν τη Μονρόε, χτενίζεται σαν τη Μονρόε, ποζάρει σαν τη Μονρόε σε βίντεο που ανεβάζει στο TikTok.

Εκεί τη γνώρισα. Άρχισα να την ακολουθώ. Έγινα και εγώ μάρτυρας της καθημερινής ζωής της. Τη «συνόδευσα» στα μαγαζιά όπου αγοράζει τα ρούχα της, «γνώρισα» τον σύζυγό της, τους τελευταίους μήνες παρακολούθησα και την εγκυμοσύνη της, καθώς ανέβαζε όλες τις επισκέψεις της στον γυναικολόγο. Κάποια στιγμή γέννησε. Επιμένοντας να κοινοποιεί τη ζωή της, τα εν οίκω… εν δήµω, ζήτησε από τους διαδικτυακούς φίλους της να προτείνουν ονόματα για το μωρό.

Την ημέρα που ανακοίνωσε πως τελικά το παιδί θα το βαφτίσουν «Midnight», δηλαδή «Μεσάνυχτα», δέχθηκε εκατοντάδες μηνύματα που την κορόιδευαν και που την κατηγορούσαν πως χρησιμοποιεί το βρέφος για να κάνει καριέρα στα social media. Αντεπιτέθηκε µε ακόμα περισσότερα βίντεο, όπου ζητούσε να σταματήσει το μπούλινγκ. Εξακολουθώ, τα βράδια που κάθομαι στον καναπέ µε το tablet µου (την ώρα της χαλάρωσης και της σαχλαμάρας), να χαζεύω τις αναρτήσεις της.

Παρακολουθώ και τις αναρτήσεις μιας ευκατάστατης Κινέζας και ενός ευκατάστατου Κινέζου που είχαν τέσσερα παιδιά και που προσφάτως απέκτησαν πέμπτο. Και αυτοί γέννησαν σχεδόν σε live διαδικτυακή μετάδοση, και αυτοί ανεβάζουν λεπτομέρειες της καθημερινότητάς τους. Πολλοί θεωρούν απαράδεκτη αυτού του είδους την έκθεση. Καταλαβαίνω γιατί. Είμαι άνθρωπος που, αν και ενημερώνομαι από τα social media, δεν ανεβάζω βίντεο από την ούτως ή άλλως αδιάφορη για τους τρίτους καθημερινότητά µου.

Όμως παρατηρώ πως ορισμένοι, σκηνοθετώντας τη δική τους αδιάφορη καθημερινότητα και προβάλλοντάς την επίμονα, τελικά καταφέρνουν να την κάνουν κάτι. Αυτός ο σχεδόν πειραματικός τρόπος «επικοινωνίας» που ξεκίνησε πριν από μερικά χρόνια σήμερα χτίζει καριέρες. Οι χρήστες των social media αποκτούν χορηγούς, μικρές αλλά και μεγάλες εταιρείες που διαφημίζουν µέσω αυτών τα προϊόντα τους. Αρχίζουν ακόμα και να πληρώνονται για το θέαμα που παρέχουν.

Όποιος παρακολουθεί τι συμβαίνει καθημερινά στο Διαδίκτυο εύκολα καταλαβαίνει πως, τώρα πια, όλα είναι εικόνα. Η νέα κοινωνία δίνει τα διαπιστευτήριά της µέσω Internet: Μια οικογένεια Τούρκων µε νανισµό, ένας άνδρας χωρίς άκρα που βάφεται και ντύνεται µε ακριβά ρούχα, δύο αδέλφια που κάνουν πλάκες στους γονείς τους, μια εύσωμη Αμερικανίδα που χορεύει µε μικροσκοπικά μαγιό, ένας Ισπανός που λατρεύει την Ελλάδα και χορεύει ελληνικά σκυλάδικα…

Όλους αυτούς τους παρατηρώ καθημερινά, σαν να βλέπω σίριαλ, θεατής της εποχής που ανατέλλει. Όλα γύρω µου αλλάζουν. Πριν από 30 χρόνια δεν είχα Internet. Πριν από 15 χρόνια δεν είχα tablet. Τώρα ανάβω τα φώτα του σπιτιού µου από μακριά µέσω του τηλεφώνου µου, διαβάζω στην οθόνη του τους υπέρηχους της εγκύου «Μέριλιν» και κατεβάζω applications που μετρούν τον κορεσμό του οξυγόνου στον οργανισμό µου. Stranger things!

**ΔΡΑΣΤΗΡΙΟΤΗΤΕΣ**

**1η δραστηριότητα**

Α1. Αφού διαβάσετε με προσοχή τις 3 τελευταίες παραγράφους «Όμως παρατηρώ… Stranger things!» του κειμένου να παρουσιάσετε τα αποτελέσματα της χρήσης των κοινωνικών δικτύων για τους χρήστες που αυτοπροβάλλονται και για την κοινωνία, καθώς και τις αλλαγές που διαπιστώνει ο συγγραφέας ότι έφερε στη ζωή του η ανάπτυξη της τεχνολογίας (50-60 λέξεις).

**Μονάδες 15**

**2η δραστηριότητα**

 Α2. α) «Ντύνεται σαν τη Μονρόε, χτενίζεται σαν τη Μονρόε, ποζάρει σαν τη Μονρόε σε βίντεο που ανεβάζει στο TikTok»: σε αυτό το απόσπασμα από την πρώτη παράγραφο του κειμένου να αναγνωρίσετε α) το είδος της σύνδεσης των προτάσεων και β) δύο σχήματα λόγου που χρησιμοποιούνται και να εξηγήσετε τη λειτουργία τους.

 **Μονάδες 9**

 β) Ποιο ρηματικό πρόσωπο χρησιμοποιείται στην τελευταία παράγραφο του κειμένου; Να αιτιολογήσετε τη χρήση του.

**Μονάδες 6**

**3η δραστηριότητα**

 Α3. Ο συντάκτης του παραπάνω άρθρου περιγράφει τη συνήθεια ορισμένων ανθρώπων της εποχής μας να δημοσιοποιούν συστηματικά την προσωπική τους ζωή στα κοινωνικά δίκτυα. Ποιοι λόγοι πιστεύεις ότι τους ωθούν σε κάτι τέτοιο; Ποια είναι η προσωπική σου θέση πάνω στο φαινόμενο; Το επιδοκιμάζεις ή το αποδοκιμάζεις; Να αναπτύξεις τεκμηριωμένα τις απόψεις σου σε ένα άρθρο 200-250 λέξεων που θα δημοσιευτεί στο ιστολόγιο του σχολείου σου.

**Μονάδες 25**

**Β. Λογοτεχνικό κείμενο**

**Καθημερινότητα**

*Το παρακάτω ποίημα ανήκει στον ποιητή και διηγηματογράφο Γρηγόρη Σακαλή και συμπεριλαμβάνεται στην ποιητική του συλλογή «Κραυγές στην Έρημο», που κυκλοφόρησε το 2020 από τις εκδόσεις «Ενδυμίων».*

Ξεθωριασμένες μέρες
διαδέχονται η μία την άλλη
όμοιες κι απαράλλαχτες
και μια βροχή
που πέφτει ασταμάτητα
τις κάνει
ακόμη πιο θλιβερές
η καθημερινότητα
συνθλίβει τις υπάρξεις μας
γιατί οι χαρές είναι λίγες
και οι λύπες πολλές
αγκιστρωνόμαστε
ο καθένας από κάτι
για να την κάνουμε
πιο υποφερτή
μα τα αποτελέσματα
δεν είναι πάντα
τα αναμενόμενα
όμως συνεχίζουμε τον αγώνα
αφού δεν υπάρχει άλλος δρόμος.

**Β3. (μονάδες 25)**

Πώς θα χαρακτήριζες τη φωνή που μας μιλάει στο ποίημα (το ποιητικό υποκείμενο) με βάση τον τρόπο που περιγράφει την καθημερινότητά του και τη στάση ζωής που κρατάει απέναντι σε αυτήν; Κατά πόσο η καθημερινότητα του ποιητικού υποκειμένου και η θεωρία του για τη ζωή ταιριάζουν με τις αντίστοιχες δικές σου;

**Μονάδες 25**